MOD-piiri (englanniksi modification chip tai modchip) on lisälaite johonkin elektroniikkalaitteeseen, jonka avulla laitteen toimintaa pystyy muokkaamaan. Yleensä termiä käytetään pelikonsoleiden MOD-piireistä, joilla kierretään laitteen kopiosuojaukset, jotta konsolilla voidaan pelata varmuuskopioituja pelejä tai ajaa kotikutoisia ohjelmia/pelejä. Myös joihinkin DVD-soittimiin on saatavilla MOD-piirejä, joilla voi yleensä kiertää soittimen aluekoodi- ja UOP-rajoitukset.
Yleensä MOD-piiri kolvataan konsolin piirilevylle kiinni (myös malleja joita ei tarvitse kolvata on olemassa), jolloin myös laitteen takuu purkautuu, koska konsoli pitää avata ja sen toimintoja muokataan. Piirin huono tai väärä asennus voi vahingoittaa konsolia pysyvästi.
MOD-piirien myynti on monessa maassa kiellettyä.
MOD-piireille on myös joillain konsoleilla vaihtoehtona softamodaus (softmod).